Sopko, Miroslav, poslanec NR SR (2017-09-11):
Vážený pán predsedajúci, ctené pani poslankyne, vážení páni poslanci, dovoľte aj mne vystúpiť k tejto, k tomuto návrhu zákona. Skôr moje vystúpenie bude k tomu duchu zákona, o čo nám by malo všetkým ísť predovšetkým, a to je, ochrany našich lesov, ochrany stromov. Pán Budaj už vo svojom vystúpení spomínal, že máme petíciu, ktorá bola odignorovaná. Bola to petícia, prečítam celý jej názov, za okamžité zastavenie plošných a líniových výrubov stromov v poľnohospodársko-urbárnej krajine, ako napr. pri vodných tokoch, v parkoch, lesoparkoch, alejách a cestách na celom Slovensku. V súčasnej dobe je tam cez 14-tisíc podpisov v rámci on-line petície. Petícia ešte predtým bola podaná, tak ako aj spomínal kolega Žarnay, a ide ju predložiť výboru pre životné prostredie. A ja sa verejne pýtam, kvôli čomu práve táto petícia má určitý problém v rámci tej komunikácie, pretože som videl na ich webovej stránke, petičného výboru, akým spôsobom s nimi bolo komunikované, či je to požiadavka, ktorú predložili, aby bolo vydané okamžité moratórium na plošný a líniový výrub stromov v poľnohospodársko-urbárnej krajine do doby, kým nebude schválený, aplikovaný do praxe národný generel ochrany verejnej zóny na ozdravenie klímy Slovenskej republiky? Alebo bol taký problém, požiadavka vytvoriť národný generel ochrany verejnej zelene a participáciu zainteresovaných občianskych iniciatív na Slovensku? Prípadne problematickou požiadavkou bolo vypracovať národný program obnovy poškodenej krajiny a ozdravovania klímy za účasti zainteresovaných občianskych iniciatív? Neviem, možno, že hlavným problémom bolo, že žiadali priamo v tejto petícii zabezpečiť prešetrenie oprávnenosti všetkých plošných líniových výrubov v Slovenskej republike za posledné štyri roky a vyvodiť trestnú zodpovednosť za neoprávnené výruby, prípadne zabezpečiť prešetrenie všetkých kúpnopredajných a iných zmlúv vzťahujúcich sa k týmto výrubom a vyvodenie prípadnej trestnej zodpovednosti. Ale v piatok minulý týždeň bola zverejnená ďalšia výzva alebo bola zverejnená výzva vláde Slovenskej republiky, ktorú zverejnil Slovenský ochranársky snem, kde je podpísaných množstvo slovenských, ale aj zahraničných odborníkov a organizácií. A dovoľte mi, aby som vám prečítal z tejto výzvy, pretože stav je naozaj vážny a treba ho okamžite riešiť. „Slovenský ochranársky snem a ďalšie dolupodpísané organizácie a osoby vyjadrujú hlboké znepokojenie nad masívnou ťažbou a výstavbou lesných ciest v horských lesoch Slovenska. Posledné zvyšky nerozdrobených prirodzených a prírodných lesov miznú bezprecedentnou rýchlosťou, a to aj v najvýznamnejších veľkoplošných chránených územiach v národných parkoch. Spolu s lesmi strácame aj jedinečné prírodné a kultúrne dedičstvo. Nadmernou ťažbou a chaotickou výstavbou ciest zvyšujeme riziko povodní a sucha, zrýchľujeme deštrukciu pôdy, prispievame k zvyšovaniu koncentrácie skleníkových plynov v atmosfére, ničíme biologickú rozmanitosť, turistický potenciál našich hôr a tiež charakteristický ráz krajín hlbokých západokarpatských horských lesov. Prejavy deštrukcie sú jasne viditeľné a odborne nespochybniteľné. Naposledy tu boli povodne pod rúbaniskami v Nízkych Tatrách. Stav populácií niektorých chránených druhov je vďaka ťažbe a doprave dreva kritický. Tetrov hlucháň, symbol prirodzených horských lesov, je na pokraji vyhynutia. Niet divu, že situácia vážne znepokojuje verejnosť. Vláda Slovenskej republiky dlhodobo ignoruje tento problém. Nerieši ho nielen na súkromných, ale ani na štátnych pozemkoch. Regulácia ťažby a výstavby ciest v národných parkoch je len formálnou možnosťou, väčšinou bez reálneho použitia formou zákazu týchto činností či trvalejšie formou vyhlásenie prísne chránených zón. Zodpovednosť za obrovské škody vzniknuté zničením našich najhodnotnejších ekosystémov je jednoznačne na strane vlády Slovenskej republiky a vecne príslušných ministerstiev. Majú dostatok informácií o následkoch rozsiahlej ťažby a všetky nástroje na jej reguláciu. Nečinnosť vlády a ministerstiev preto vyvoláva obavy o to, čie záujmy ochraňujú. Sú to záujmy všetkých ľudí a ich ústavou deklarované práva na priaznivé životné prostredie, alebo záujmy úzkej skupiny ľudí, ktorých krátkodobý profit sa realizuje na úkor dlhodobých strát celej spoločnosti? Vyzývame vládu k okamžitým krokom na zastavenie ničenia horských lesov. Vláda by mala použiť dostupné legislatívne nástroje na bezodkladné zastavenie ťažby a výstavby ciest v posledných zvyškoch pralesov, ako aj vo všetkých lesoch, kde dodnes prežil Tetrov hlucháň, aby sme predišli vyhynutiu tohto druhu. Vláda by tiež mala prijať záväzok na zvýšenie podielu prísne chránených území na najmenej 5 % z rozlohy Slovenskej republiky a na prijatie zonácie národných parkov podľa medzinárodne uznávaných kritérií. Práve bezzásahové územia a zladenie využívania krajiny s ochranou prírody prostredníctvom zón ochrany sú nevyhnutnými predpokladmi pre dosiahnutie minimálnych štandardov dobrého spravovania národných parkov.“ Takže toľko výzva, ktorá bola adresovaná vláde. A čo my môžeme urobiť pre to? Pre to, že naozaj tento problém treba začať riešiť, je potrebné začať pristupovať k takým opatreniam, ako spomínal aj pán kolega Galek, Galko, pardon Galek, aby sme prijímali konkrétne kroky, ktoré dokážu, dá sa povedať, že toto šialenstvo zastaviť. Ešte je čas. Takže žiadam všetkých v tejto sále, aj všetkých, ktorí tu nie sú, aby sa podporil tento návrh zákona a aby sme začali prijímať také opatrenia i tu v Národnej rade Slovenskej republiky, ktoré môžu tomuto nebezpečenstvu zamedziť. Ďakujem.